Mosjøen og Omegn Boligbyggelag

Mosjøen og Omegn Boligbyggelag (MBBL) var et boligkooperativt andelslag. Det ble startet 9. april 1947 og opererte først i Mosjøen, senere også i Vefsn kommune og nabokommunene Leirfjord, Grane og Hattfjelldal. Laget het opprinnelig Mosjøen Boligbyggelag, men utvidet sitt virkeområde til nabokommunene i 1959.«Boligbyggelaget planlegger sju 3-etasjers bygg på Trudvang», Helgeland Arbeiderblad 26. mai 1959, side 6. Dette skyldtes blant annet vansker med å finne tomter innenfor byens grenser.

 Historikk 
Etter andre verdenskrig var det stor boligmangel i Mosjøen. Rundt en tredel av befolkningen bodde i brakker bygd av okkupanten, og andre boliger var overbefolket. Våren 1946 tok Mosjøen Arbeiderparti initiativ til stiftelse av et boligbyggelag i byen. Det ble valgt et midlertidig styre, og dette tok kontakt med kommunen om å få overta tomt ved Kirkeplassen. Dette ble godkjent – laget fikk kjøpe tomt, mens kommunen tegnet andeler for tomteprisen. Arkitekt ble også engasjert allerede før laget ble formelt stiftet i april 1947. På stiftelsesmøtet deltok 24 andelshavere, samt representanter for kommunen, Mosjøen Arbeiderparti, Samvirkelaget, Mosjøen Hornmusikk og Musikkforeningen Fram. Boligbyggelaget sluttet seg til Norske Boligbyggelags Landsforbund (NBBL).Erik Ruderaas: «Mosjøen og Omegn Boligbyggelag gjennom 50 år», i jubileumshefte utgitt av boligbyggelaget 1997. 

Planen var først å bygge boligblokker av betongstein på Kirkeplassen, men dette viste seg å bli for dyrt. En endte derfor opp med 3 firemannsboliger i tre, som stod klare i 1950. Husbanken hadde strenge krav for å bidra til finansiering, og blant annet måtte planlagte badekar erstattes med dusjer. 

Nasjonal industrisatsing etter krigen (Aluminiumsverket, Mosjøen Veveri) økte boligbehovet både i anleggs- og driftsfasen, og boligbyggelaget arbeidet aktivt for å skaffe tomter og bygge nye boliger, blant annet i Rådhusgata og Skavlandsvegen.

 Etter utvidelsen av virkeområdet 
I Vefsn kommune åpnet det seg først byggemuligheter på Olderskog og Nyrud. På sistnevnte sted ble det bygd rekkehus i et prosjekt som på folkemunne ble hetende «Ormen Lange» på grunn av sin lange og buete form. Regelverket tilsa lenge at enslige ikke kunne bebo leiligheter større enn ett rom og kjøkken. For å gi også denne gruppen boligsøkende et tilbud bygde MBBL en større blokk («Høyblokka») med 64 små leiligheter på Nyrud. 

Da kommunen opprettet et eget tomteselskap gikk både MBBL og NBBL inn som minoritetseiere. Selskapet kjøpte og eksproprierte et større område på Kulstad, og MBBL fikk bygge ut en del tomter der. Prosjektet ble realisert på 1980-tallet med i alt 149 leiligheter. I samme periode inngikk laget flere avtaler med kommunene om å bygge og forvalte eldreboliger og boliger for kommunens ansatte. 

I 1992 fikk laget Vefsn kommunes byggeskikkpris for Borettslaget Konrad i Petter Dass' gate. 

MBBL ble i mai 2024 fusjonert med Mobo Helgeland til Helgeland Boligbyggelag. Det nye konsernet er også heleier av Rede Eiendomsmegling. Samlet har konsernet nærmere 50 ansatte.«Etterlengtet løsning», Helgelendingen 21. mai 2024, side 9. Før fusjonen forvaltet MBBL rundt 1300 leiligheter i cirka 70 borettslag og boligsameier.«Må permittere flere ansatte», Helgelendingen 17. februar 2023, side 5. 

 Referanser 

 Eksterne lenker 
 Mosjøen og Omegn Boligbyggelag 

Kategori:Mo og Omegn Boligbyggelag
Kategori:Næringsliv i Nordland
Kategori:Næringsliv i Vefsn
Kategori:Næringsliv i Leirfjord
Kategori:Næringsliv i Grane
Kategori:Næringsliv i Hattfjelldal
Kategori:Selskaper etablert i 1947
Kategori:Opphør i 2024
Kategori:1947 i Norge
Kategori:2024 i Norge